
MOZZJONI GĦAL RIŻOLUZZJONI TAL-PARLAMENT EWROPEW
dwar riforma ulterjuri tar-regoli dwar it-tassazzjoni korporattiva
(2022/2146(INI))
Il-Parlament Ewropew,
–	wara li kkunsidra d-Direttiva tal-Kunsill 2003/49/KE tat-3 ta’ Ġunju 2003 dwar sistema komuni ta’ tassazzjoni applikabbli għall-pagamenti ta’ imgħax u ta’ royalties bejn kumpaniji assoċjati ta’ Stati Membri differenti (id-Direttiva dwar l-Imgħax u r-Royalties)[footnoteRef:1], [1:  ĠU L 157, 26.6.2003, p. 49.] 

–	wara li kkunsidra d-Direttiva tal-Kunsill 2011/96/UE tat-30 ta’ Novembru 2011 dwar is-sistema komuni tat-tassazzjoni li tapplika fil-każ tal-kumpaniji prinċipali u sussidjarji ta’ Stati Membri differenti (id-Direttiva dwar il-Kumpaniji Prinċipali u Sussidjarji)[footnoteRef:2], [2:  ĠU L 345, 29.12.2011, p. 8.] 

–	wara li kkunsidra d-Direttiva tal-Kunsill (UE) 2016/1164 tat-12 ta’ Lulju 2016 li tistabbilixxi regoli kontra l-prattiki ta’ evitar tat-taxxa li jaffettwaw direttament il-funzjonament tas-suq intern (id-Direttiva Kontra l-Evitar tat-Taxxa I jew ATAD I)[footnoteRef:3] u d-Direttiva tal-Kunsill (UE) 2017/952 tad-29 ta’ Mejju 2017 li temenda d-Direttiva (UE) 2016/1164 fir-rigward ta’ diskrepanzi ibridi ma’ pajjiżi terzi (“ATAD II”)[footnoteRef:4], [3:  ĠU L 193, 19.7.2016, p. 1.]  [4:  ĠU L 144, 7.6.2017, p. 1.] 

–	wara li kkunsidra d-Direttiva tal-Kunsill 2011/16/UE tal-15 ta’ Frar 2011 dwar il-kooperazzjoni amministrattiva fil-qasam tat-tassazzjoni u li tħassar id-Direttiva 77/799/KEE (id-Direttiva dwar il-Kooperazzjoni Amministrattiva fil-Qasam tat-Tassazzjoni jew DAC 1)[footnoteRef:5], id-Direttiva tal-Kunsill 2014/107/UE tad-9 ta’ Diċembru 2014 li temenda d-Direttiva 2011/16/UE fir-rigward tal-iskambju awtomatiku obbligatorju ta’ informazzjoni fil-qasam tat-tassazzjoni (DAC 2)[footnoteRef:6], id-Direttiva tal-Kunsill 2015/2376/UE tat-8 ta’ Diċembru 2015 li temenda d-Direttiva 2011/16/UE fir-rigward tal-iskambju awtomatiku obbligatorju ta’ informazzjoni fil-qasam tat-tassazzjoni (DAC 3)[footnoteRef:7], id-Direttiva tal-Kunsill 2016/881/UE tal-25 ta’ Mejju 2016 li temenda d-Direttiva 2011/16/UE fir-rigward tal-iskambju awtomatiku obbligatorju ta’ informazzjoni fil-qasam tat-tassazzjoni (DAC 4)[footnoteRef:8], id-Direttiva tal-Kunsill 2016/2258/UE tas-6 ta’ Diċembru 2016 li temenda d-Direttiva 2011/16/UE fir-rigward tal-aċċess mill-awtoritajiet tat-taxxa għal informazzjoni dwar il-ġlieda kontra l-ħasil tal-flus (DAC 5)[footnoteRef:9], id-Direttiva tal-Kunsill 2018/822/UE tal-25 ta’ Mejju 2018 li temenda d-Direttiva 2011/16/UE dwar l-iskambju awtomatiku u obbligatorju ta’ informazzjoni fil-qasam tat-tassazzjoni fir-rigward ta’ arranġamenti transkonfinali rapportabbli (DAC 6)[footnoteRef:10], u d-Direttiva tal-Kunsill 2021/514/UE tat-22 ta’ Marzu 2021 li temenda d-Direttiva 2011/16/UE dwar il-kooperazzjoni amministrattiva fil-qasam tat-tassazzjoni (DAC 7)[footnoteRef:11], [5:  ĠU L 64, 11.3.2011, p. 1.]  [6:  ĠU L 359, 16.12.2014, p. 1]  [7:  ĠU L 332, 18.12.2015, p. 1.]  [8:  ĠU L 146, 3.6.2016, p. 8.]  [9:  ĠU L 342, 16.12.2016, p. 1.]  [10:  ĠU L 139, 5.6.2018, p. 1.]  [11:  ĠU L 104, 25.3.2021, p. 1.] 

–	wara li kkunsidra d-Direttiva tal-Kunsill 2017/1852/UE tal-10 ta’ Ottubru 2017 dwar Mekkaniżmi għas-Soluzzjoni tat-Tilwim dwar it-Taxxa fl-Unjoni Ewropea (id-Direttiva tal-UE dwar is-Soluzzjoni tat-Tilwim)[footnoteRef:12], [12:  ĠU L 265, 14.10.2017, p. 1.] 

–	wara li kkunsidra d-Direttiva (UE) 2021/2101 tal-Parlament Ewropew u tal-Kunsill tal-24 ta’ Novembru 2021 li temenda d-Direttiva 2013/34/UE fir-rigward tad-divulgazzjoni ta’ informazzjoni dwar it-taxxa fuq l-introjtu minn ċerti impriżi u fergħat (id-Direttiva dwar ir-Rappurtar Pubbliku Pajjiż b’Pajjiż)[footnoteRef:13], [13:  ĠU L 429, 1.12.2021, p. 1.] 

–	wara li kkunsidra d-Direttiva tal-Kunsill 2022/2523/UE tal-14 ta’ Diċembru 2022 dwar l-iżgurar ta’ livell minimu globali ta’ tassazzjoni għal gruppi ta’ intrapriżi multinazzjonali u gruppi domestiċi fuq skala kbira fl-Unjoni (id-Direttiva dwar it-Tieni Pilastru)[footnoteRef:14], [14:  ĠU L 328, 22.12.2022, p. 1.] 

–	wara li kkunsidra l-proposti tal-Kummissjoni li qed jistennew biex jiġu adottati, b’mod partikolari dwar Bażi Komuni għat-Taxxa Korporattiva (COM(2016)0685), Bażi Komuni Konsolidata għat-Taxxa Korporattiva (COM(2016)0683) u pakkett dwar it-tassazzjoni diġitali (COM(2018)0147 u COM(2018)0148), kif ukoll il-pożizzjonijiet tal-Parlament dwar dawn il-proposti,
–	wara li kkunsidra l-komunikazzjoni tal-Kummissjoni tal-15 ta’ Lulju 2020 bit-titolu “Pjan ta’ azzjoni għal tassazzjoni ġusta u sempliċi li tappoġġa l-istrateġija ta’ rkupru” (COM(2020)0312),
–	wara li kkunsidra l-komunikazzjoni tal-Kummissjoni tat-18 ta’ Mejju 2021 bit-titolu “It-Tassazzjoni tal-Intrapriżi għas-Seklu 21” (COM(2021)0251),
–	wara li kkunsidra l-proposta tal-Kummissjoni tat-22 ta’ Diċembru 2021 għal direttiva tal-Kunsill dwar l-iżgurar ta’ livell minimu globali ta’ tassazzjoni għal gruppi multinazzjonali fl-Unjoni (COM(2021)0823), kif ukoll il-pożizzjoni tal-Parlament dwar din il-proposta[footnoteRef:15], [15:  ĠU C 479, 16.12.2022, p. 89.] 

–	wara li kkunsidra l-konklużjonijiet tal-Kunsill Affarijiet Ekonomiċi u Finanzjarji tas-6 ta’ Diċembru 2022,
–	wara li kkunsidra l-istudju tal-Kummissjoni ta’ Jannar 2022 bit-titolu “Tax compliance costs for SMEs — An update and a complement: final report” (Kostijiet tal-konformità tat-taxxa għall-SMEs — Aġġornament u komplement: rapport finali),
–	wara li kkunsidra r-rapport dwar l-eżitu finali tal-Konferenza dwar il-Futur tal-Ewropa, u r-riżoluzzjoni tal-Parlament Ewropew tal-4 ta’ Mejju 2022 dwar is-segwitu għall-konklużjonijiet tal-Konferenza dwar il-Futur tal-Ewropa[footnoteRef:16], [16:  Testi adottati, P9_TA(2022)0141.] 

–	wara li kkunsidra l-proposta tal-Kummissjoni tal-11 ta’ Mejju 2022 għal direttiva tal-Kunsill dwar l-istabbiliment ta’ regoli dwar remissjoni li tnaqqas il-predispożizzjoni favur id-dejn, u dwar il-limitazzjoni tad-deduċibbiltà tal-imgħax għal finijiet ta’ taxxa korporattiva (COM(2022)0216), 
–	wara li kkunsidra s-sejħa tal-Kummissjoni għal evidenza għal valutazzjoni tal-impatt tat-13 ta’ Ottubru 2022 dwar il-proposta għal direttiva tal-Kunsill dwar l-Intrapriżi fl-Ewropa: Qafas għat-Tassazzjoni tal-Introjtu (BEFIT),
–	wara li kkunsidra d-diskors tal-President tal-Kummissjoni Ursula von der Leyen fil-plenarja tal-Parlament Ewropew tad-19 ta’ Ottubru 2022 dwar it-tħejjijiet għal-laqgħa tal-Kunsill Ewropew tal-20-21 ta’ Ottubru 2022,
–	wara li kkunsidra l-komunikazzjoni tal-Kummissjoni tas-16 ta’ Marzu 2023 bit-titolu “Il-kompetittività fit-tul tal-UE: inħarsu lil hinn mill-2030” (COM(2023)0168),
–	wara li kkunsidra l-konklużjonijiet tal-Kunsill Ewropew tat-23 ta’ Marzu 2023,
–	wara li kkunsidra r-riżoluzzjoni tiegħu tas-7 ta’ Ottubru 2021 dwar ir-riforma tal-politika tal-UE dwar il-prattiki dwar it-taxxa dannużi (inkluża r-riforma tal-Grupp dwar il-Kodiċi tal-Kondotta)[footnoteRef:17], [17:  ĠU C 132, 24.3.2022, p. 167.] 

–	wara li kkunsidra r-riżoluzzjoni tiegħu tal-15 ta’ Frar 2022 dwar l-impatt tar-riformi fiskali nazzjonali fuq l-ekonomija tal-UE[footnoteRef:18], [18:  ĠU C 342, 6.9.2022, p. 14.] 

–	wara li kkunsidra r-riżoluzzjoni tiegħu tal-10 ta’ Marzu 2022 li tinkludi rakkomandazzjonijiet lill-Kummissjoni dwar tassazzjoni ġusta u sempliċi li tappoġġja l-istrateġija ta’ rkupru (segwitu tal-PE għall-Pjan ta’ Azzjoni tal-Kummissjoni ta’ Lulju u l-25 inizjattiva tiegħu fil-qasam tal-VAT, it-tassazzjoni tal-intrapriżi u tal-individwi)[footnoteRef:19], [19:  ĠU C 347, 9.9.2022, p. 211.] 

–	wara li kkunsidra r-riżoluzzjoni tiegħu tal-4 ta’ Ottubru 2022 bit-titolu “L-impatt tat-teknoloġiji l-ġodda fuq it-tassazzjoni: kriptoteknoloġiji u blockchain”[footnoteRef:20], [20:  ĠU C 132, 14.4.2023, p. 15.] 

–	wara li kkunsidra l-Pjan ta’ Azzjoni tal-Organizzazzjoni għall-Kooperazzjoni u l-Iżvilupp Ekonomiċi (OECD) tad-19 ta’ Lulju 2013 dwar l-Erożjoni tal-Bażi tat-Taxxa u t-Trasferiment tal-Profitti (BEPS),
–	wara li kkunsidra r-rapporti finali tal-OECD/G20 dwar il-BEPS ta’ Ottubru 2015,
–	wara li kkunsidra d-dikjarazzjoni tal-Qafas Inklużiv tal-OECD/G20 dwar il-BEPS tat-8 ta’ Ottubru 2021 bit-titolu “Two-Pillar Solution to Address the Tax Challenges Arising from the Digitalisation of the Economy” (Soluzzjoni b’Żewġ Pilastri biex jiġu Indirizzati l-Isfidi tat-Taxxa li Jirriżultaw mid-Diġitalizzazzjoni tal-Ekonomija), li mis-16 ta’ Diċembru 2022 ssieħbu fiha u qablu dwarha 138 minn 141 membru,
–	wara li kkunsidra r-rapporti dwar il-Pjan ta’ Azzjoni tal-Ewwel Pilastru u t-Tieni Pilastru adottati mill-Qafas Inklużiv tal-OECD/G20 fl-14 ta’ Ottubru 2020, u r-riżultati tal-analiżi ekonomika tal-OECD u l-valutazzjoni tal-impatt tat-12 ta’ Ottubru 2020 bit-titolu “Tax Challenges Arising from Digitalisation – Economic Impact Assessment” (Sfidi tat-Taxxa li Jirriżultaw mid-Diġitalizzazzjoni – Valutazzjoni tal-Impatt Ekonomiku),
–	wara li kkunsidra r-regoli mudell tat-Tieni Pilastru tal-Qafas Inklużiv tal-OECD/G20 dwar il-BEPS tal-20 ta’ Diċembru 2021 għall-implimentazzjoni domestika ta’ taxxa minima globali ta’ 15 %,
–	wara li kkunsidra l-Liġi Pubblika tal-Istati Uniti 117-169 tas-16 ta’ Awwissu 2022, magħrufa bħala l-Att dwar it-Tnaqqis tal-Inflazzjoni,
–	wara li kkunsidra l-Artikolu 54 tar-Regoli ta’ Proċedura tiegħu,
–	wara li kkunsidra l-ittra tal-Kumitat għall-Baġits,
–	wara li kkunsidra r-rapport tal-Kumitat għall-Affarijiet Ekonomiċi u Monetarji (A9‑0000/2023),
A.	billi l-Istati Membri huma liberi li jiddeċiedu dwar il-politiki ekonomiċi tagħhom stess, b’mod partikolari l-politiki tat-tassazzjoni tagħhom stess skont il-limiti tat-Trattati tal-UE; billi, għalkemm il-politika tat-tassazzjoni tibqa’ fil-biċċa l-kbira responsabbiltà tal-Istati Membri, is-suq uniku jirrikjedi koordinazzjoni fl-istabbiliment tal-politika tat-tassazzjoni sabiex titkompla l-integrazzjoni tas-suq uniku;
B.	billi l-kumpaniji Ewropej qed jiġġieldu kontra pressjonijiet kuntrarji qawwija bħala riżultat tas-sitwazzjonijiet ekonomiċi u soċjali negattivi attwali;
C.	billi l-pjan ta’ azzjoni dwar il-BEPS irnexxielu jistabbilixxi kunsens globali dwar ħafna kwistjonijiet rigward il-ġlieda kontra l-ippjanar aggressiv tat-taxxa;
D.	billi l-UE mexxiet bl-eżempju fit-traspożizzjoni ta’ ftehimiet internazzjonali f’għadd kbir ta’ direttivi dwar it-tassazzjoni li jtejbu l-koordinazzjoni u l-ġlieda tal-UE kontra l-ippjanar aggressiv tat-taxxa;
E.	billi mis-16 ta’ Diċembru 2022, 138 stat, inklużi l-Istati Membri kollha tal-UE, kienu qablu dwar ir-riforma tas-sistema ta’ tassazzjoni internazzjonali permezz ta’ soluzzjoni b’żewġ pilastri;
F.	billi l-frammentazzjoni tal-politika tat-tassazzjoni toħloq diversi ostakli għaċ-ċittadini u l-kumpaniji fis-suq uniku, b’mod partikolari l-intrapriżi żgħar u ta’ daqs medju (SMEs); billi dawn l-ostakli jiskoraġġixxu l-attività ekonomika transfruntiera u jistgħu jwasslu għal distorsjoni tas-suq uniku;
G.	billi l-predispożizzjoni favur id-dejn fit-tassazzjoni korporattiva tippermetti tnaqqis ġeneruż tat-taxxa fuq il-pagamenti ta’ imgħax; billi l-kostijiet tal-finanzjament mill-bejgħ tal-ishma ma jistgħux jitnaqqsu b’mod simili;
1.	Ifakkar li l-kooperazzjoni tal-Istati Membri tal-UE dwar it-tassazzjoni korporattiva mhijiex għan fih innifsu, iżda pjuttost għodda biex jitlesta, jittejjeb u jiġi żviluppat aktar is-suq uniku;
2.	Jilqa’ l-konklużjonijiet tal-Kunsill Ewropew tat-23 ta’ Marzu 2023 li jappellaw għas-simplifikazzjoni tal-ambjent regolatorju ġenerali u għat-tnaqqis tal-piż amministrattiv, u l-komunikazzjoni tal-Kummissjoni tas-16 ta’ Marzu 2023 li tissottolinja li l-qafas tat-taxxa tal-UE huwa kruċjali fl-appoġġ għat-tkabbir u l-investiment privat, b’mod partikolari billi jneħħi l-ostakoli tat-taxxa għall-investiment transfruntier;
3.	Jissottolinja li huwa ta’ importanza kbira li jiġi miġġieled it-trasferiment tal-profitt aggressiv filwaqt li jiġu promossi l-ġustizzja fiskali, it-trasparenza u ċ-ċertezza, u li t-taxxi jinżammu f’livelli li jappoġġjaw tkabbir ekonomiku sostenibbli;
4.	Jieħu nota tad-diversi direttivi dwar it-tassazzjoni mill-2011 li wasslu għal tassazzjoni korporattiva aktar ġusta, aktar sempliċi u aktar effettiva fl-UE, u għal għadd kbir ta’ obbligi ta’ konformità mar-regoli tat-taxxa fuq il-kumpaniji fl-UE[footnoteRef:21]; [21:  Ara b’mod partikolari d-Direttivi Kontra l-Evitar tat-Taxxa (ATAD I u ATAD II), l-emendi għad-Direttiva dwar il-kooperazzjoni amministrattiva fil-qasam tat-tassazzjoni (DAC 1 sa DAC 7), ir-reviżjoni tad-Direttiva dwar il-Kumpaniji Prinċipali u Sussidjarji, id-Direttiva tal-UE dwar is-Soluzzjoni tat-Tilwim, id-Direttiva dwar ir-Rappurtar Pubbliku Pajjiż b’Pajjiż, jew id-Direttiva dwar it-Tieni Pilastru. ] 

5.	Jiddeplora l-fatt li l-Istati Membri implimentaw u applikaw direttivi dwar it-tassazzjoni b’mod diverġenti, li u dan dgħajjef il-funzjonament xieraq tas-suq uniku u wassal għal allinjament ħażin fil-bażijiet għat-taxxa, aktar burokrazija u kostijiet ogħla ta’ konformità;
It-tnaqqis tal-piż tal-konformità fuq il-kumpaniji tal-UE
6.	Jinnota li l-kostijiet stmati tal-konformità mar-regoli tat-taxxa għall-intrapriżi multinazzjonali kbar (MNEs) jammontaw għal madwar 2 % tat-taxxi mħallsa, filwaqt li għall-SMEs l-istima hija ta’ madwar 30 % tat-taxxi mħallsa; ifakkar li l-kumpaniji Ewropej, u b’mod partikolari l-SMEs, huma l-ixprunaturi ewlenin tat-tkabbir ekonomiku u tal-ħolqien tal-impjiegi;
7.	Jistieden lill-Kummissjoni tippreżenta evalwazzjoni ġenerali tal-azzjonijiet meħuda dwar it-tassazzjoni korporattiva mill-2011 u tnaqqas minnufih il-piż fuq in-negozji billi tinvoka moratorju regolatorju u ddewwem dawk l-atti dwar it-tassazzjoni li jżidu bla bżonn il-kostijiet għan-negozji li diġà jinsabu taħt pressjoni; jistieden lill-Kummissjoni twettaq kontrolli tal-kompetittività għal proposti leġiżlattivi ġodda dwar it-tassazzjoni, kif mitlub mill-Kunsill Ewropew għall-proposti l-ġodda kollha fit-22 ta’ Marzu 2023;
8.	Jilqa’ l-proposta tal-Konferenza dwar il-Futur tal-Ewropa tad-9 ta’ Mejju 2022 għal kontroll tal-kompetittività biex jiġi analizzat l-impatt, fost affarijiet oħra, ta’ leġiżlazzjoni ġdida dwar it-tassazzjoni fuq il-kumpaniji u l-ambjenti tan-negozju tagħhom; jistenna bil-ħerqa l-implimentazzjoni tat-tħabbira mill-President tal-Kummissjoni Ursula von der Leyen tad-19 ta’ Ottubru 2022 li tintroduċi kontroll tal-kompetittività standard fir-regolamentazzjoni tal-UE;
9.	Jieħu nota tad-dibattitu mġedded dwar l-inċentivi fiskali wara l-Att tal-Istati Uniti dwar it-Tnaqqis tal-Inflazzjoni; jistieden lill-Kummissjoni tippermetti l-esperimentazzjoni bi krediti ta’ taxxa; jinsisti, madankollu, li d-deċiżjonijiet kollha għandhom jittieħdu b’mod koordinat biex jiġi ppreżervat il-funzjonament tas-suq uniku;
10.	Jistieden lill-Istati Membri jinvolvu ruħhom f’politiki ta’ nfiq sħiħ għall-investimenti kapitali u jagħmlu d-dispożizzjonijiet dwar il-konċessjonijiet kapitali permanenti sabiex itejbu l-investimenti reali u jassistu l-kompetittività tal-Ewropa;
11.	Jistieden lill-Istati Membri, fid-dawl tar-rati għoljin ta’ inflazzjoni, jużaw id-dħul addizzjonali bbażat fuq prezzijiet ogħla tal-enerġija direttament biex itaffu l-piż fuq il-kumpaniji, speċjalment l-SMEs;
Il-Ftehim dwar it-Tieni Pilastru
12.	Jinnota s-soluzzjoni b’żewġ pilastri milħuqa fil-Qafas Inklużiv tal-OECD/G20 dwar l-allokazzjoni tad-drittijiet ta’ tassazzjoni u l-applikazzjoni ta’ rata tat-taxxa effettiva minima ta’ 15 % fuq il-profitti globali tal-MNEs;
13.	Josserva li, minbarra li jkampaw f’ambjent kummerċjali volatili u għadd dejjem akbar ta’ direttivi tal-UE dwar it-tassazzjoni, il-kumpaniji qed jiffukaw ir-riżorsi finanzjarji u umani tagħhom fuq l-applikazzjoni tar-regoli tat-Tieni Pilastru; jistieden lill-Kummissjoni tagħti l-ispazju lill-kumpaniji u biżżejjed żmien biex iħejju għar-regoli BEFIT il-ġodda possibbli;
Lejn reġim tat-taxxa korporattiva ssimplifikat
14.	Jistieden lill-Kummissjoni tiggwida lill-Istati Membri kollha lejn sistema tat-tassazzjoni simplifikata biex jitnaqqas il-piż amministrattiv għall-kumpaniji, speċjalment l-SMEs; jirrikonoxxi li s-simplifikazzjoni tal-proċeduri ta’ rifużjoni, it-tnaqqis u l-litigazzjoni huma soluzzjonijiet oħra biex jitnaqqas il-piż amministrattiv, speċjalment għall-SMEs;
15.	Ifakkar li s-simplifikazzjoni tal-kumplessità tal-qafas legali għas-sistemi ta’ tassazzjoni korporattiva tgħin biex jiġi attirat l-investiment dirett barrani u tnaqqas ir-riskju li l-kumpaniji jirrilokaw lejn pajjiżi mhux tal-UE;
16.	Jilqa’ l-pjan tal-Kummissjoni li taħdem fuq proposta dwar il-BEFIT, mistennija fit-tielet kwart tal-2023, bil-ħsieb li titfassal ġabra ta’ regoli ġdida u unika tal-UE dwar it-taxxa korporattiva, ibbażata fuq tqassim ġust, komprensiv u effettiv tal-formuli u bażi komuni għat-taxxa fuq l-introjtu għan-negozji, li se tipprovdi ċarezza u prevedibbiltà għall-kumpaniji;
17.	Itenni l-kunsiderazzjoni tiegħu li l-inizjattiva BEFIT għandha tkun appoġġjata mill-proċess politiku fil-bini ta’ appoġġ politiku għall-bidla u li l-inizjattiva għandha tkun akkumpanjata minn valutazzjoni tal-impatt bir-reqqa;
18.	Jinnota l-objettivi tal-BEFIT, kif indirizzati fit-talba tal-Kummissjoni għal evidenza għal valutazzjoni tal-impatt, biex tiżdied ir-reżiljenza tan-negozji billi titnaqqas il-kumplessità tar-regoli tat-taxxa u l-kostijiet tal-konformità li jiffaċċjaw in-negozji tal-UE b’operazzjonijiet transfruntiera, biex jitneħħew l-ostakli għall-investiment transfruntier u biex is-suq uniku jsir post aktar attraenti għall-investiment internazzjonali, biex jinħoloq ambjent li jwassal għal tkabbir ġust u sostenibbli billi titwitta t-triq għas-simplifikazzjoni amministrattiva, u biex jiġi pprovdut dħul mit-taxxa sostenibbli, li huwa partikolarment importanti fil-klima ekonomika diffiċli attwali;
19.	Jenfasizza l-idea ta’ punt uniku ta’ servizz li jippermetti l-preżentazzjoni ta’ dikjarazzjoni tat-taxxa konsolidata waħda; jistieden lill-Kummissjoni tintroduċi punt uniku ta’ servizz għall-applikazzjoni tar-regoli BEFIT f’fażi ta’ ttestjar u tinkludih bħala karatteristika permanenti tal-BEFIT jekk il-fażi ta’ ttestjar tirnexxi;
20.	Jieħu nota tal-proposta tal-Kummissjoni tal-11 ta’ Mejju 2022 li tindirizza l-predispożizzjoni favur id-dejn; jiddeplora d-deċiżjoni tal-Kunsill tas-6 ta’ Diċembru 2022 li jissospendi l-eżami tal-proposta; jistieden lill-Kunsill jerġa’ jniedi n-negozjati dwar din il-proposta;
21.	Jenfasizza li l-inċentivi fiskali applikati b’mod responsabbli mil-lat fiskali għar-riċerka u l-iżvilupp privati (eż. permezz ta’ krediti tat-taxxa, benefiċċji mtejba jew skedi ta’ deprezzament aġġustati) jistgħu jgħinu biex jitneħħa l-infiq ġenerali ta’ kwalunkwe ekonomija lejn ir-riċerka u l-iżvilupp, li spiss jiġi b’esternalitajiet pożittivi; ifakkar li l-infiq korporattiv fuq ir-riċerka u l-iżvilupp kien ugwali għal 1.5 % tal-PDG tal-UE fl-2020, meta mqabbel ma’ 2.6 % fl-Istati Uniti u fil-Ġappun, skont ir-rapport ta’ investiment tal-Bank Ewropew tal-Investiment 2022/2023; jistieden lill-Kummissjoni tippreżenta valutazzjoni tal-inċentivi fiskali għar-riċerka u l-iżvilupp privati;
°
°	°
22.	Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

Il-pandemija tal-COVID-19 segwita mill-aggressjoni Russa fil-konfront tal-Ukrajna poġġew pressjoni qawwija fuq in-negozji Ewropej fil-forma ta’ inflazzjoni għolja, l-effetti sekondarji tal-lockdowns, il-problemi fil-katina tal-provvista u l-iskarsezza tal-materja prima. Dawn l-ostakli huma piż addizzjonali għas-settur privat tal-UE, li diġà kien qed jiffaċċja kostijiet għoljin ta’ konformità wara leġiżlazzjonijiet dwar it-tassazzjoni tal-UE fil-passat.
Il-konsegwenzi ta’ dawn iż-żewġ kriżijiet kienu partikolarment detrimentali għall-SMEs Ewropej, filwaqt li kważi l-intrapriżi kollha tas-settur tan-negozju mhux finanzjarju tal-Unjoni Ewropea (EU-28) (99.8 %) u żewġ terzi tal-impjiegi totali tal-EU-28 (66.6 %) huma fi żvantaġġ kompetittiv minħabba kostijiet ogħla ta’ konformità meta mqabbla mal-MNEs u l-predispożizzjoni favur id-dejn.
Biex tiġi appoġġjata l-kompetittività tal-kumpaniji Ewropej, speċjalment l-SMEs, ir-rapporteur hija tal-opinjoni li:
	Il-piż regolatorju fuq in-negozji Ewropej għandu jitħaffef minnufih billi jiġi infurzat moratorju regolatorju u jiġi vvalutat l-impatt tal-azzjonijiet tal-passat fuq it-tassazzjoni korporattiva qabel ma tiġi ssuġġerita leġiżlazzjoni ġdida. Huwa importanti li jiġi kkunsidrat il-“kontroll tal-kompetittività” kif propost mill-plenarja tal-Konferenza dwar il-Futur tal-Ewropa u segwit mill-President tal-Kummissjoni u mill-Kunsill Ewropew. Id-dħul addizzjonali mit-taxxa ġġenerat minn prezzijiet tal-enerġija għoljin jista’ jtaffi l-impatt tar-rati ta’ inflazzjoni għolja attwali.
	L-użu tal-ħelsien mit-taxxa u inċentivi oħra għandhom jiġu kkunsidrati biex jappoġġjaw il-kompetittività attwali u futura tan-negozji Ewropej. Madankollu, id-deċiżjoni dwar l-introduzzjoni ta’ tali miżuri ta’ appoġġ għandha tittieħed b’mod koordinat fost l-Istati Membri biex ma jiġix ipperikolat il-funzjonament tas-suq uniku.
	Is-soluzzjoni għat-tnaqqis tal-piż amministrattiv fuq in-negozji Ewropej, speċjalment l-SMEs, huwa li nimxu lejn reġim tat-taxxa simplifikat. Il-Kummissjoni għandha tiggwida lill-Istati Membri lejn simplifikazzjoni tal-proċeduri ta’ rifużjoni, tnaqqis u litigazzjoni. It-tnaqqis tal-piż regolatorju se jżid ir-reżiljenza tal-kumpaniji Ewropej, jinkoraġġixxi l-investimenti internazzjonali, u joħloq ambjent li jwassal għal tkabbir ġust u sostenibbli.
	Fid-dawl tal-proposta li jmiss dwar il-BEFIT u l-implimentazzjoni tar-regoli tal-Pilastru II tal-OECD, il-Kummissjoni għandha tagħmel sekwenza tal-implimentazzjoni ta’ dawn il-pakketti regolatorji biex tipprovdi lin-negozji Ewropej l-ispazju u l-ħin meħtieġa biex iħejju għax-xenarju regolatorju li qed jinbidel.

